IRPHUTNA 50 HRAN - Khanchu Josefa chu a pa ruak chunga - Bible Search\nIRPHUTNA 49 FESUAKNA 1\n1Khanchu Josefa chu a pa ruak chunga a khupa chapin a tuma. 2Josefa’n a pa ruak thu thei loina hrangin hloi pol hrangin thu a pêkhaia: khanchu hloi sin theihaiin thu thei loina hloi polin an sinsiama. 3Khaanga thu thei loina hrangin sûn sômminli an innanga Aigupta-haiin sûn sômsari sûng chu an châin an chap a ni.\n4Khan an châ zoiin chu, Josefa’n Faroa in mihai kha a ngêna, “Ni mit ki tungin chu lungkham takin Faroa inhriatin, 5 Ka pa’n irngai ro, thi hrang ki ni ta; Kanaan rama ki thân choi sai hmun ngêta ni phûm ro, tiin chong a nin kungtira, khasikin lungkham takin ka pa hi ni hon phûmtirin lân, zuan rang nôk lat ki ti, a tih tiin va hril roi,” a tia. 6Khanchu Faroa khomin “Chong ni inkung angin fe’n lân hong phûm ro,” a tia.\n7Khanchu Josefa chu a pa phûm hrangin a’rsiama, Faroa sinthotuhai le Faroa in mi ulianhai le Aigupta rama ulianhai tuangin. 8Josefa le a urênghai a pa irkaipui murdihai an fea; an nâi chîntehai, an belra rual, an sehrât pâlhai chu Gosen rama an lei mâkhaia. 9Khan an kôla khan chuang theina thil an sakorhai lâkin an fea, mi tamtak an nia.\n10Jordan râla Atad phâizôl an tunga, kha hmun khan Josefa’n sûn sari a pa châna hrangin zoro a hmanga, 11kha hmuna Kanaan mihaiin a pa chûlpuina an nei zoro kha an hmuhaia, “Aigupta-hai mithi chûl dân chu irkhêltak a ni,” an tia: khasikin a hmun irhming khom Abel-mizraim an tia, Jordan dung râla om a ni.\n12A nâihaiin an pa thupêk ang takin an thoa: 13 Kanaan rama an irzôn lûta, Abrahama irphûmna hmun irchon hranga, Hit mi Efron ata a irchôk Mamre irdîna Makpela loi sûnga khura an phûm tâk a ni. 14Khan Josefa chu a pa a phûm zoiin chu a urênghai leh mi danghai an rêngin Aigupta rama an kîr nôk ta.\nJosefa’n a urênghai lungngam a sakhai\n15Khan Josefa urênghai chu an pa thi thu an ngaituaa, “Josefa’n atûn chu a chunga thil saloi ei ithohai kha ni thuan tumin, ei chunga thil saloi tho tumin ni en nuam ta no ni,” an irtia. 16Khanchu kha thu kha Josefa hril hrangin an ngaituaa. “Ni pa’n a thi mân khan 17hiang hin Josefa kuang ti roi, lungkham takin ni urênghai sin insiatna, le an sat loinahai chu ngaidamhai ro, nin iti hrang a ni, tiin thu a ni pêka: khasikin lungkham takin ni pa Pathian siahlohai thil sual tho chu ngaidamhai ro,” an tia. Khan Josefa makunga an hrilin chu Josefa chu milung nain a chapa. 18A urênghai khom an rêngin a kôla khan khûksadelin an oma; “Nangma siahlohai kin ni,” an tia.\n19Khanchu Josefa’n an kuanga khan, “Chi no roi, kei hi Pathian irthûla om mo nin ni sôn? 20Nangni’n chu ki chunga thil saloi tho hrangin nin irsiama; khannisianlân Pathian chu a vuan sûn tena mi tamtak hring dama sansuak an ni theina hrangin a irsiam a ni. 21Khasikin chi no roi, nangni le nin nâihai murdi nangni infâ mai ki ti,” a tia. Hianga chong lungngam sakin a ompuihaia.\nJosefa thina thu\n22Khanchu Josefa chu a pa in mihai leh Aigupta rama an oma: Josefa chu kum irzakhat sômkhat a dama. 23Josefa’n Efraima nâihai nâi, a tuhai dênin irlo thum a hmua; Manasea nâi Makira nâihai khom a malpuia donin an suaka. 24Khanchu Josefa’n a urênghai kha, “Ki ithi hrang tâk kêng, khannisianlân Pathianin nangni ompui mai a ta, hi ram ata hi Abrahama, Isaka, Jakoba chonginkungna ram a ipêk tâkna hmuna nangni la hruai a ti,” a tia. 25 Khanchu Josefa’n Israel nâihai kha chong an kungtirhaia; “Pathianin nangni ompui a ta, ki ruhai vai hi irzôn unglân nin ifepui sa hrang a ni,” a tia. 26Khaangin Josefa chu kum irzakhat sômkhat mi a ni’n a thia: a ruak chu thu thei loiin an sinsiama, irkuanga inzâlin a om tâk a ni.


NAMBAR 3 HRAN - Hihai hi Sinai tânga Rengpa’n Mosia a - Bible Search\nNAMBAR 2 NAMBAR 4\n1Hihai hi Sinai tânga Rengpa’n Mosia a chongpui laia Arona le Mosia in sûngkuahai chu an ni. 2 Arona’n nâipasal minli a neia, a nâilutîr tak chu Nadaba a nia, khan Abihua, Eleazara le Ithamara hai hi an ni. 3Anni chu sahriak nâl an nia, ochai hranga inhlan an ni. 4 Khannisian Nadaba le Abihua chu Rengpa kuang mei irthiang loi Sinai ramchâra khan an inhlan sikin, Rengpa makunga khan an thi tâka, nâi khom nei mahaia. Eleazara le Ithamara hin an pa Arona dam sûng hin ochai sin an itho a ni.\nLevi irchihai ochai sintho hranga inkung an ni\n5Khanchu Rengpa’n Mosia a chongpuia, 6“Levi irchihai kha ochai Arona kuang hruaihaiin lân, a sin an tho pe theina hrangin a kuang inomtirhai roh. 7Ama le mipuihai sin thoin, irtongna puan in Biakbuk puan ina khan Biakbuk sin chu tho an ti. 8Neinunhai kha enkol an ta, Israel irchihai ta hrangin Biakbuk sin chu tho an ti. 9Levihai sintum tak chu Arona le a nâipasalhai ta hranga sintho hi a ni. 10Arona le a nâipasalhai chu ochai sintho hrangin tihai ni ta, nam dang a hong irrolhai chu that ni an ti,” a tia.\n11Rengpa’n Mosia a chongpuia, 12-13 “Atûn hin chu Levi irchihai chu ki ta an ni tâka, Aigupta mi nâilutîr murdi ki that lai khan; Israel insûngkua tina nâilutîr le sa a suak masa tak chu keima ta hrangin ki inhlan irthianghaia. Khasikin atûn Israel nâilutîrhai irthûlin Levi irchihai hi ki ta ni an ti; keima hi Rengpa chu ki ni,” a tia.\nLevi irchihai tepna\n14Rengpa’n Sinai ramchâra khan Mosia thu a pêka, 15“Levi irchihai chu an irchi suanpâr angin sûngkua tinhai chu pasal tha khat rengata a chung tianga kai chu tephai roi,” a ti pea. 16Khanchu Rengpa’n thu a ipêk lam takin Mosia’n a tephai ta. 17Levia nâipasalhai chu Gersona, Kohata le Meraria hai an ni, an irhming hi an irchihai khan an irput a ni. 18Gersona nâipasalhai chu Libnia le Simeia an ni. 19Kohata nâipasalhai chu Amrama, Izara, Hebrona le Uzela hai an ni. 20Meraria nâipasalhai chu Malia le Musia hai an ni. Hihai irhming hi an irchihai khan nam irhminga an irput a ni.\n21Gersona chu Libni le Simei insûngkua irchihai an ni; hihai hi Gersona in sûng mihai chu an ni. 22Pasal, tha khat chung tianga tephai kai chu mi sângsari irzaringa an ni. 23Gersona irchihai khan Biakbuk kha nitâk tiang an inzar hrang a ni. 24Gersona panamhai hruaitu hrang chu Laela nâipa Eliasafa ni a ti. 25Gersona mihaiin an ienkol hrang chu Biakbuk le puan in le a chung irkhûna hai, irtongna biakbuk mikot puanzârhai, 26A kholâi le maichâm irkulna puanzârhai a kholâi kotbâia puanzârhai hi ni a ti. Annihai hi, hi sina hin mophurtu an ni.\n27Amrama mihai, Izhara mihai, Hebrona mihai, Uziela mihai, hi Kohata panama mi an ni. 28Pasal, tha khat ata a chung tianga tepa om thei kai chu sângriat irzaruk an ni. 29Hi namhai hi Biakbuk sim tiang puan in inzâr an ti. 30Kohatha mihai hruaitu hrang chu Uziela nâipa Elizafana nih a ti. 31An ienkol hrang chu Thuthung Bôm doina, meiser intoina, maichâmhai le ochaihaiin hmun irthianga an ihmang bêl le bûrhai le puanzârhai, kha tianga sin kha an itho ual hrang a ni. 32Levi irchihai hruaitu ulian tak chu Arona nâipa Eleazara ni a ta, hmun irthiang enkoltuhai ir-ôihai a ti.\n33Mali le Musi hi Meraria nama mi an ni. 34Pasal, tha khat ata a chung tianga itep theihai chu mi sângruk irzahni an ni. 35Hi namhai hin Biakbuk hmâr tiang puan inzar an ta, Abihaila nâipa Zuriela chu anni laia hruaitu tak ni a ti. 36Meraria nam enkol hranga inkunga om chu, Biakbuk thingphêkhai, tângkhanghai, chopuihai, a’rnghatna bul, khaang sin kha an itho ual hrang chu a ni. 37Khabana, chopuihai, a bulhai, hêmfunghai le a hruihai hi an ienkol sa hrang a ni. 38Mosia le Arona le a nâipasalhai chu Biakbuk maton tiang, nisua tianga puan in inzar an ti. Anni chu Israel mipuihai ta hrangin hmun irthianga sin thôna mophurtu ni an ta, mi danghai an irrolin chu that ni an ti. 39Rengpa’n Mosia thu a ipêk angin Levi irchia mi pasal tha khat ata a chung tianga mi tepa omhai chu sînghni le sânghni an ni.\nLevi irchi le nâilutîr irtanna\n40-41Rengpa’n Mosia kuang, “Israel nâilutîr pasal kai chu keima ta an nia. Khasikin tha khat rengata a chung tianga nâilutîr pasal kai chu tephai roi. Khannisian anni irthûla khan Levi irchihai hi keima ta hrangin ki innanghai an ni, kei hi Rengpa chu ki ni. Khabana Israel irchihai, sa an tê maton takhai irthûlin Levi irchihai sa chu ki izong sa a ni,” a tia. 42Khanchu Rengpa’n thu a ipêk ang lam takin Mosia’n Israel irchihai laia nâilutîrhai chu a tep tâka. 43Tha khat ata a chung tianga mi kai chu a rêngin sînghni le sânghni irzahni sômsari inthum an ni.\n44Khan Rengpa’n Mosia kuang, 45“Atûn chu Levi irchihai le an sahai kha Israel nâilutîrhai irthûla le an sa inte maton takhai kha keima ta hrangin inhlan irthiangtirhai roi. 46Khanchu Levi irchihai nêkin Israel nâilutîrhai chu mi irzahni sômsari inthumin an tam sikin irtan ni an ti. 47A lu kipa, hmun irthianga Sekel tep dân angin sekel ringa leh irtanhai ni ti. 48Kha tangka kha Arona le a nâipasalhai kuang pe ni ti,” a tia. 49Mosia’n khaang khan a thoa, 50Sekel sângkhat irzathum sômruk ringa a chôia, 51Arona le a nâipasalhai chu a pêkhai tâka.